Piia-Noora KAUPPI
Euroopan parlamentin jäsen
Kokoomuksen europarlamenttiryhmän puheenjohtaja

Strasbourg, 12.3.2008
Lehdistötiedote - julkaisuvapaa heti

Kauppi kehottaa komissiota toimintaan EU:n rahoitusvalvonnan yhdenmukaistamiseksi

Piia-Noora Kauppi vaatii EU-komissiolta toimia EU:n rahoitusvalvonnan yhdenmukaistamiseksi. Kauppi puhui eilen illalla Euroopan parlamentin täysistunnossa, missä EU:n talousasioista vastaava komissaari Joaquin Almunia vastasi parlamentin talous- ja raha-asiainvaliokunnan kysymykseen aiheesta.

Kauppi kritisoi komission vastahakoisuutta kehittää mekanismeja EU:n rahoitusvalvontayhteistyön tehostamiseksi, erityisesti kansallisten rahoitusvalvojien niin sanottujen Level 3 -komiteoiden toimintaa: "Näillä komiteoilla on kaksi tehtävää: toimia komission neuvonantajina lainsäädännössä ja varmistaa, että kaikissa jäsenmaissa lainsäädäntöä toteutetaan rahoitusvalvonnan tasolla mahdollisimman yhdenmukaisesti. Ensimmäinen tehtävä toteutuu nykyisin hyvin, mutta toisessa on paljon toivomisen varaa." Kauppi totesi.

"Tehokas eurooppalainen rahoitusvalvonta vaatii lainsäädännön yhdenmukaista täytäntöönpanoa. Tämä ei kuitenkaan ole mahdollista, ellei valvontakomiteoille anneta itsenäisempiä toimintavaltuuksia ja enemmän resursseja," hän jatkoi.

Kaupin mukaan tällä hetkellä vallitsee ristiriita komiteoiden eurooppalaisen tehtävän ja niiden jäsenten, kansallisten rahoitusvalvojien, pelkästään kotimaahan suuntautuvan vastuun välillä. Kansallisille valvojille tulisi hänen mukaansa määrittää selkeästi myös eurooppalainen mandaatti ja komiteoiden vastuuta EU:n toimielimille tulisi lisätä.

Kauppi tähdensi myös, kuinka tärkeää EU:lle on olla tiennäyttäjä rahoitussääntelyssä globaaleilla markkinoilla: "Tarvitsemme kipeästi myös maailmanlaajuista sääntelyn yhdenmukaistamista mm. vastavuoroisen tunnustamisen kautta. Meillä on kiire saada omat  markkinamme toimimaan, sillä globaalit kauppakumppanimme, erityisesti Yhdysvallat, eivät muuten ota EU:ta riittävän vakavasti ja päädymme perässähiihtäjiksi ilman sananvaltaa", hän varoitti.

Lisätietoja: 

Piia-Noora Kauppi + 358 50 343 8404, piia-noora.kauppi@europarl.europa.eu
Poliittinen avustaja Matti Färkkilä, p. +33 3 88.17.78.94, gsm +32 488 411.620